google/wiki40b huggingface dataset:
Araya-halvøya

Araya-halvøya (spansk: Península de Araya) er ei halvøy i delstaten Sucre i Venezuela. Den ligger på nordkysten av landet og strekker seg vestover ut mot Cariaco-golfen, et havområde sør i Det karibiske hav. Halvøya er en del av nordenden av de nordlige Andesfjellene. Klimaet er tørt. Stedet Araya med restene etter det spanske fortet Castillo de Araya fra første halvdel av 1600-tallet ligger vest på halvøya. Fortet ble bygget for å beskytte saltpannene i området.
Beck (film)

Handlingen

En dag oppdager en person, som jobber på forbrenningsanlegget i Stockholm, til sin skrekk at et lik er på vei inn i ovnen blant søppelet. Martin Beck må ta hånd om den vanskelige saken. Han går ut fra at et veldig brutalt mord er begått, men han vet ikke når, hvor, eller hvordan. Hans eneste spor er en kodet mail-e-postadresse på Internet, fra en mann som kommer til å myrde igjen...

Om filmen

Filmen som seinere fikk den alternative tittelen Beck 1 – Lockpojken, ble spilt inn høsten 1996 i Stockholm. I hele innspillingsperioden valgte filmteamet å bruke utemiljøer der det regner kraftig. Det finns bare en scene i hele filmen der det ikke regner, da de ytre omstendighetene umuliggjorde det.
Friidrett under Asialekene 1951

Friidrett under Asialekene 1951 ble arrangert i New Delhi i India i perioden 8. til 11. mars 1951. Det var 33 øvelser, 24 for menn og 9 for damer. Japan ble beste nasjon med 20 gullmedaljer foran India med ti.
Angelic Upstarts

Angelic Upstarts er et Oi!/punk rock-band fra South Shields i England. Bandet ble stiftet i 1977.
Simskarmyra naturreservat

Simskarmyra naturreservat ligger mellom Øvre og Nedre Fiplingvatnet i Grane kommune i Nordland. Naturreservatet har et areal på 5 066 dekar. Området er vernet for å bevare et viktig våtmarksområde med tilhørende plante- og dyreliv særlig av hensyn til mangfoldet av myrtyper og et spesielt interessant fugleliv.
SaarLorLux

SaarLorLux, eller Saar-Lor-Lux, (fransk også SarLorLux), er en europeisk region, en euroregion, i grenseområdet der Tyskland, Frankrike, Belgia og Luxembourg møtes. Regionen består av Saarland, Lorraine, Luxembourg, Rheinland-Pfalz, Vallonia – som ligger i fire ulike europeiske land, og har ulik politisk status: Den uavhengige nasjonen Luxembourg, Beligas Wallonia – den fransk- og tyskspråklige del av Belgia, Lorraine er en region i Frankrike, og de tyske delstatene Saarland og Rheinland-Pfalz. 
Det finnes ingen definerte grenser for SaarLorLux, og heller ingen fastsatt størrelse. Men det eksisterer en rekke ulike typer samarbeid og relasjoner mellom medlemsregionene. Samarbeid kan gjelde bare noen av regionene, eller alle. Ofte brukes begrepet Storregionen istedenfor det mer formelle Storregionen av Saarland, Lorraine, Luxembourg, Vallonia og (Vest-)Rheinland-Pfalz.  
SaarLorLux er det mest sentrale område av EU, og dette området har en rekke felles trekk i sin historie og kultur.
Alkoholinnhold

Alkoholinnhold er mengden alkohol i forhold til en væske. Alkoholinnhold blir oppgitt i prosent for drikke og promille for blod.

Alkohol i kropp

Alkohol i kroppen regnes i promille av blodet. 1 promille vil si 1 gram alkohol per kilo blod. 
I Norge er det ikke lov å kjøre hvis man har en promille på 0,2  eller høyere.
Maemo

Maemo var en Linux-distribusjon som ble skapt av Nokia og deretter utviklet av Hildon Foundation for smarttelefoner og nettbrett. Den er basert på Debian Linux, og omfatter operativsystemet og en egen Software development kit.
Maemo er for det meste åpen kildekode og leveres sammen med GNOME. Den benytter vindus-håndtereren Matchbox og det GTK+-baserte rammeverket  Hildon som sitt grafiske brukergrensesnitt.
Groschgården

Bygningen

Bygningen har en spesiell komposisjon og materialbruk, og er utført i polykrom tegl og sandsten. Den har  et hjørnetårn flankert av to gavler. Detaljeringen er inspirert av middelalderske stilforbilder (nyromansk stil), men gården har elementer fra flere stilperioder, i det som kalles historisme og som dominerte bygårder fra de siste tiårene av 1800-tallet. At den er en 1800-talls bygning, sees i etasjenes komposisjon og i de store butikkvinduer i de to nederste etasjene. I fasadens første etasje finnes arkitektens navn innhugget. Denne form for signering forekommer på svært få bygninger i Oslo. 
Bygningen ble oppført på Byantikvarens gule liste i 1976 som verneverdig.
Riddim

En riddim er en instrumental versjon av en sang, brukt i jamaicansk musikk (først og fremst dancehall og reaggae) og andre former for karibisk musikk. Riddims består vanligvis av et trommemønster og en dominerende bassgang. Ordet riddim er jamaicansk kreolsk og er avleda fra det engelske ordet «rhythm».
Riddims er den instrumentale bakgrunnen i reaggae, lovers rock, dub, ragga, dancehall og noen ganger ragga-soca komposisjoner.
Stor bjørkeglassvinge

Utseende

En middelsstor (vingespenn 26 – 33 mm), slank, svart glassvinge. Arten kjennes på den mørke fargen, den store, svarte flekken i forvingen og det gulaktige haledusken. Antennene er svarte, hos hannen med fine hår. Hodet og forkroppen er ensfarget svarte. Bakkroppen er svart med to smale, gule tverrbånd og en stor, gul til lyst brunlig haledusk. Forvingen er nokså smal, glassklar med temmelig bredt svart forkant, litt utenfor midten med en stor, svart flekk som går over nesten hele vingebredden. Bakvingen er glassklar med en smalt svart ytterkant, ved forkanten litt før midten med en liten, svart, trekantet flekk. Vingeårene er mørke. Beina er ganske lange, med korte, gulaktige hår. Navnet "scoliaeformis" betyr "som ligner en dolkveps" (slekten Scolia), men denne likheten er ikke særlig påfallende da dolkveps vanligvis er betydelig større.

Levevis

Denne arten er avhengig av gamle bjørketrær som står soleksponert slik at stammen blir varmet opp av solen. Larvene utvikler seg inne i treet i to eller tre år, først mellom barken og veden, senere kan den også bore innover i veden. De voksne sommerfuglene flyr i juni – juli, men er ikke lette å finne.

Utbredelse

Den er utbredt i Mellom- og Nord-Europa og i det nordlige Asia østover til Øst-Sibir og Japan. I Norge er den funnet spredt fra Østfold til Troms, men den ser ut til å være sjelden og det mangler funn fra store områder. Dette kan skyldes at arten blir lett oversett.
Euknemoplia

Utseende

Små (ca. 5-7 millimeter), matt rødbrune til brunsvarte brunlige skarabider, kroppen tett kledt med korte hår. For-leggene har to tenner. Bakbeina er svært kraftige, hos hannen uten spore på bak-leggen, denne finnes hos hunnen. Hannens bak-legger er svært tykke, med en innhakk ved roten. Det siste fotleddet og klørne på hannens bakbein er svært store.

Utbredelse

Slekten er endemisk for Madagaskar.
Togvei

Kilder

Statens jernbanetilsyn: FOR 2008-02-29 nr 240: Forskrift om togframføring på det nasjonale jernbanenettet (togframføringsforskriften) .
Rahmon Nabiyev

Rahmon Nabiyev (tadsjikisk: Раҳмон Набиев; født 5. oktober 1930, død 11. april 1993) var president i Tadsjikistan i to perioder i 1991–1992.
I sovjettiden ledet Nabiyev det tadsjikiske kommunistpartiet i årene 1982 til 1985. Etter at Tadsjikistan erklærte selvstendighet i 1991 ble han landets president en kort periode fra 23. september til 6. oktober 1991. Han vant så det første presidentvalget i landet. Nabiyev fikk 57 % av stemmene. Han ble ikke sittende lenger enn til 7. september 1992. Valget i 1991 førte til demonstrasjoner fra opposisjonen, som til slutt endte med utbrudd av borgerkrig i mai 1992. Emomali Rakhmon overtok da Nabiev ble tvunget til å gå av.
Rahmon Nabiev døde offisielt av hjerteinfarkt i 1993, men det var rykter om både selvmord og mord.
Velutinodorcus japonicus

Utseende

En nokså liten (15-25 millimeter), matt, lysbrun hjortebille. I likhet med de andre artene i slekten Velutinodorcus er overflaten fløyelsaktig, og hannens kjever er lite forstørrede slik at det blir liten forskjell mellom kjønnene i utseende. Den er noe slankere enn de andre Velutinodorcus-artene. Hannens mandibler er omtrent så lange som hodet, kort sigdformede uten påfallende tenner. Hodet er noe utvidet mot sidene under fasettøynene. Dekkvingene har fine punktrader og oppstående, hårlignende skjell. Hunnen ligner hannen bortsett fra at kjevene er mindre, omtrent halvparten av hodets lengde.

Utbredelse

Arten er utbredt i Japan.
Jacques Vergès

Biografi

Vergès ble født i Siam, dagens Thailand, i 1925, som sønn av den franske diplomaten Raymond Vergès og vietnamesiske Pham Thi Khang. Han vokste opp på øya Réunion i Indiahavet.
I 1942 vervet Vergès seg til De frie franske styrker i Liverpool. Etter krigen ble han med i det franske kommunistpartiet, og dro til Paris for å studere jus. Her møtte han første gang Pol Pot, mens han ledet studentorganisasjonen Union internationale des étudiants. De to diskuterte vilkårene for de kolonialiserte folkenes frigjøring og utviklet et livslangt vennskap.

Algeriekrigen

Sitt internasjonale gjennombrudd som advokat fikk Vergès i Algerie på slutten av 1950-tallet. Her fungerte han som forsvarsadvokat for en rekke medlemmer av den algeriske frigjøringsfronten Front de libération nationale (FNL). En av de mest omtalte rettssakene på denne tida var den mot Djamila Bouhired (Vergès' senere hustru) som var tiltalt for en rekke bombeattentater. Det var under denne rettssaken at Vergès utviklet sitt «defense de la rupture», å forsvare gjennom å angripe et urettferdig lovverk og sette påtalemyndigheten på tiltalebenken.
Vergès konverterte til islam og ble innvilget algerisk statsborgerskap.

Under jorden

I 1970 forsvant Vergès tilsynelatende fra jordens overflate. Åtte år gikk før han dukket opp i Paris og vendte tilbake til sin advokatgjerning som om ingenting var hendt. Forsvinningen utløste en rekke spekulasjoner om hvor den berømte advokaten hadde oppholdt seg. Helt fram til sin død nektet han kategorisk å fortelle hvor han var eller hva han drev med mellom 1970 og 1978.
Stavset

Stavset er et område som ligger på vestkanten i Trondheim. Området er en del av den større bydelen Byåsen. Stavset grenser i vest til Bymarka, i sør til Granåsen, i øst til Buenget og i nord til Dalgård. Stavset er et relativt nytt boligområde, som ble utbygd på 1980-tallet. Da Stavset grenser til både Bymarka og Granåsen er veien kort til vakre naturopplevelser både om sommeren  såvel som om vinteren.

Innbyggere

Det bor omkring 3000 innbyggere på Stavset.

Bebyggelse

Stavsets bebyggelse består for det meste av rekkehus og villaer. Det er ca. 15 forskjellige hustyper der, samt noen servicebygg som yter ulike bydelsfunksjoner. Hele området ligger på leire eller myr i skråning nedover mot Selsbakk og Buenget og ble utbygget på 1980-tallet.
Inanda

Levevis

Larvene lever i jorda av røtter, utviklingen kan gjerne ta 2-3 år. De voksne billene besøker gjerne blomster, men aktivitetsperioden er kort.

Utbredelse

Slekten er utbredt i det sørlige Afrika.
Baldwin kraftverk

Baldwin kraftverk er et kullkraftverk ved et kunstig oppdemmet kjøle-reservoar i Kaskaskia River, Randolph County i delstaten Illinois i det nordlig-sentrale USA. Det har en installert produksjonskapasitet på 1806 MW, fordelt på tre blokker/turbiner. Dette er delstatens nest største termiske kraftverk målt etter installert produksjonseffekt. 
Anlegget ble påbegynt omkring 1970 og stod ferdig i 1975. Brenselkilden er sub-bitumenøst kull.
Jus primae noctis

Jus primae noctis, latin for «retten til den første natt» (også fransk: Droit de seigneur), var inntil 1700-tallet angivelig en godseiers eller adelsherres rett til å ha den første natt med bruden når en av hans leilendinger giftet seg. 
Det er uklart i hvilken utstrekning, om i det hele tatt, denne retten ble praktisert. På 1700- og 1800-tallet ble den av mange sett på som et historisk faktum, mens den i nyere tid blir nesten helt avvist av historikere. Det er dog vanskelig å avgjøre hvilke regler som kan ha eksistert sosialt og i spesifikke regioner, men som en generell og vedtatt legal statutt i europeiske land kan den dog helt avvises.
Den spiller imidlertid ofte en rolle i litteraturen, eksempelvis i Mozarts opera Figaros Bryllup, hvor handlingen dreier seg om kammertjeneren Figaros snedige avverging av at hans herre, grev Almaviva, skal håndheve denne retten overfor den skjønne Susanna.

Brudenugg

Brudenuggen er det folkelige navn på den som får ligge først med brura. Peter Christen Asbjørnsen har et erotisk eventyr med samme tittel. Jenta skal giftes bort, men lover sin kjæreste, skredderen, at han uansett skal få henne på bryllupsnatta. Brudgommen overrasker dem i mørket, men brura klarte i tide å hoppe ut av senga og gjemme seg bak hodegjerdet, slik at ektemannen kun fikk hånda full i skredderens greier da han grep etter hennes kjønnsdeler. Han tror kona er likeens utstyrt som ham selv. For mange alen rødt klede og flere tønner salt påtar skredderen å sy om kona for ham, slik at de i tillegg får tilbringe hele honningmåneden sammen.
La Blue Girl

La Blue Girl (淫獣学園 La☆Blue Girl Injū Gakuen La Blue Girl) er en erotisk anime- og mangaserie skrevet og tegnet av Toshio Maeda. Som Maedas andre serier som Urotsukidōji, viser denne serien tentakkelvoldtekt. Den viker likevel noe fra noen av Maedas tidligere serier, ved å ha en lystigere atmosfære ved hjelp av humor or parodiering av tentakkelvoldtektsjangeren.
La Blue Girl ble en suksessfull serie, som siden fikk en OVA-serie med 14 episoder, en tegneserieversjon, tre filmer i tillegg til noe videospill.
Slaget ved Wilhelmstahl

Slaget ved Wilhelmsthal (av og til skrevet Slaget ved Wilhelmstadt) ble utkjempet den 24. juni 1762 under Syvårskrigen mellom de allierte styrkene til Storbritannia, Preussen, Braunschweig og Hessen, kommandert av hertugen av Braunschweig mot Frankrike. Frankrike truet Hannover, så de allierte forflyttet seg rundt franskmennene, omringet invasjonsstyrken og tvang dem tilbake. Det var den siste store kamphandlingen med styrkene til Braunschweig før freden i Paris som avsluttet krigen.

Bakgrunn

Frankrike hadde prøvd flere ganger å invadere og overta Hannover siden 1757, og håpet å okkupere kurfyrstedømmet og benytte det som forhandlingsobjekt i bytte mot franske kolonier som britene hadde erobret. De allierte under ledelse av hertugen av Braunschweig hadde hindret dem i å ta Hannover og i 1762 da franskmennene regnet med at krigen snart var over, prøvde de et siste forsøk på å slå Braunschweig og okkupere Hannover.

Slaget

Ferdinand hadde rykket fram og omgått franskmennene på begge flankene, og nesten omringet dem. Et angrep på det franske senteret kommandert av Stainville var særlig effektivt, og en kolonne gikk til angrep mot fronten, mens et annet gikk til angrep bakfra, og påførte franskmennene et tap på 1 500 mann, og tvang flere regimenter til å overgi seg.

Ettervirkning

Resultatet blir sett på som en seier for de alliere styrkene. Da endte det siste franske håpet om å okkupere Hannover før våpenhvilen og Paris-traktaten gjorde slutt på krigen. De engelsk-tyske styrkene rykket fram og erobret Kassel i november, men da hadde den første fredsavtalene alt blitt undertegnet.
Kjølbiller

Utseende

Små til middelsstore biller (1,4 – 8,5 mm), avlange, brunlige, oversiden oftest med lange, oppstående hår. Hodet er stort og bredt med små, utstående fasettøyne. På undersiden av hodet, rett under og bak fasettøynene, sitter det et par groper som åpner utover, i bunnen av disse sitter en hårtufs. Antennene er litt kortere enn hodetog brystskjoldet til sammen, 11-leddete, med en stor, to- eller tre-leddet kølle. Brystskjoldet (pronotum) er omtrent firkantet sett ovenfra, noe tilsmalnende forover, bredere enn langt og grovt punktert. På hver side, parallelt med sideranden, er det en lengdekjøl som bærer en rekke av krumme børster. Dekkvingene er parallellsidige, med fine hår og tydelige punktrekker. Beina er korte og slanke, føttene fire- eller fem-leddete.

Levevis

Kjølbillene treffes hyppigst under barken på døde trær, og er mest sannsynlig soppetere, selv om noen har ment at i alle fall noen av artene er rovdyr.
Jomfru Marias sorger

Den salige jomfru Marias sorger (Beata Maria Virgo Perdolens) er de syv spesifikke sorger som jomfru Maria opplevde i sin livstid. Jomfru Marias sorger er også en minnedag i den katolske kirke og feires den 15. september. I denne sammenheng kalles jomfru Maria også for Sorgenes Moder (Mater Dolorosa).
I den katolske fromhetstradisjon er det andakter knyttet til Matias syv sorger.
Anomalini

Utseende

Stort sett middelsstore, mer eller mindre metallisk fargede skarabider. Kroppen er vanligvis blank, og spredt hårete. Sett ovenfra er de bredest bak midten. Dekkvingene er ofte rødbrune. Beina er middels lange, forholdsvis slanke. Antennen er noe forenklet sammenlignet med de fleste andre Scarabaeoidea, køllen består gjerne av 2-3 korte lameller.

Levevis

Larvene lever i jorda av røtter, mens de voksne insektene kan finnes gnagende på blader. Noen arter kan gjøre betydelig skade ved å beite ned løvverk. Disse billene flyr godt og er mest aktive om dagen.
Western Tool Works

Western Tool Works var en banebrytende bilprodusent i Galesburg, Illinois. Selskapet bygget  Gale biler fra 1904 til 1910. Tidlig Gale runabouts var kjent for å ha karosseri hengslet på den bakre delen av bilen som kunne løftes for å lette tilgang til motoren, i hovedsak hele karosseriet fra  panseret.
I 1905 produserte Western Gale Modell A Runabout  som ble solgt for US$500. Dette var billigere enn Oldsmobile Runabout på 650 dollar, 2-seters Ford Modell C "Doctor' s Car" for 850 dollar eller Holsman høy wheeler,mmen dyrere enn Black på 375 dollar og Suksess på 250 dollar.æ
Modell A ble som standard levert med vannavkjølt motor montert under karaösseruet som kunne vippes,} kjededrift; elliptiske fjærer, gummihjul og reparasjonssett.
Samme år kunne Western tilby for 650 dollar Gale Modell B. Dens vannavkjølte motor, fjærer, hjul og dekk hadde samme mål som Modell A, og den hadde også kjededrift og et reparasjonssett. Det var tilgjengelig med skinntak, clincherdekk, horn og messing frontlykter.
I 1907 kunne Western tilby Gale Modell K-7 phaeton på 1 250 dollar.K-7 var en fem-seters touring bil med en to-sylindret motor, akselavstand på 2 400 mm og 81,3 x 8,9 mm hjul.
Trigonophorus miyashitai

Utseende

En middelsstor, grønn gullbasse. Begge kjønn har et flatt, T-formet framspring i pannen (slektsnavnet betyr "trekant-bærer"), på sidene av dette med rundede lapper, og også et rundet framspring som går fra bakhodet forover. Kroppen er ganske fint punktert, uten tydelige punktstriper på dekkvingene.

Utbredelse

Arten lever i Thailand og Vietnam.
Yingde

Yingde (kinesisk: 英德市; pinyin: Yīngdé) et byfylke i byprefekturet Qingyuan i provinsen Guangdong i Folkerepublikken Kina.
Det har et areal på 5 679 km² og teller 1,05 millioner innbyggere.
Talespråkene er kantonesisk og hakka.
Fylket er kjent for Yingdesteinen og for sin Ying De Hong-te.

Jernbane

Beijing-Hongkong høyhastighetsjernbane har stoppested her.
Jingguangbanen, som er den konvensjonelle toglinjen mellom Beijing i nord og Guangzhou i sør, har også stoppested her. Denne sterkt trafikkerte jernbanelinjen er også innom blant annet Baoding, Shijiazhuang, Handan, Anyang, Zhengzhou, Wuhan, Changsha og Shaoguan.
MINI MIDI MAXI (teaterfestival)

MINI MIDI MAXI er en internasjonal teaterfestival for barn og unge som ble etablert i Bergen i 2005. Festivalen arrangeres i Bergen av Vestlandske Teatersenter, vesentlig på Cornerteateret i bydelen Møhlenpris.
Aktivitene for barnehager og skoler gjennomføres på dagtid, og aktiviteter for barnefamilier tilbys om ettermiddagen.
MMM-festivalen ble første gang arrangert i 2005 av Vestlandske Teatersenter, som avviklet den første festivalen i samarbeid med Den Nationale Scene, Barnas Kulturhus, Ole Bull Scene og Høgskolen i Bergen. Siden da har festivalen vært en årlig, senhøstes begivenhet. Den omfatter forestillinger fra inn- og utland, men er også et forum for diskusjon, informasjonsutveksling om teater for og med barn og unge.
Festivalen feiret sitt tiårsjubileum i 2014. I 2015 ble det vedtatt å endre arrangementstidspunktet for teaterfestivalen fra senhøstes til vår/sommer. Det ble derfor ikke arrangert noen MMM-festival høsten 2016. MINI MIDI MAXI 2017 ble arrangert i perioden 5.-17. juni 2017.
Verdens naturvernunion

Formål

IUCNs formål er å påvirke, oppmuntre og hjelpe samfunn over hele verden til å bevare helheten og det biologiske mangfoldet i naturen, og å sikre at all bruk av naturressurser skjer på en økologisk bærekraftig måte.

Organisasjonen

IUCN organiserer både stater, statlige forvaltningsorganer og ikke-statlige organisasjoner. Organisasjonen ledes av et råd med 30 valgte representanter for de 8 regionene som er definert globalt av IUCN (region Vest-Europa har 293 medlemmer). Rådet velges på IUCNs generalforsamling – Verdens miljøforvaltningskongress (World Conservation Congress). Kongressen holdes hvert fjerde år – siste gang var i Bangkok i 2004. 
IUCN sysselsetter mer enn 1000 personer i 40 ulike land – de fleste ved sekretariatet i Gland. Generalsekretær er for tida (2006) Ibrahim Thiaw
Krigsobligasjon

En krigsobligasjon er en obligasjon som en stat gir ut for å finansiere krig eller krigsberedskap.
Forsvarsobligasjoner var navnet på statlige obligasjoner som ble solgt under andre verdenskrig. Innkomne midler var avsatt for å brukes på tilvirkning av forsvarsmateriell.
Stortingets administrasjon

Oppgaver

Kjerneoppgaven er å organisere det parlamentariske arbeidet og å støtte stortingsrepresentantene i deres konstitusjonelle rolle. Andre sentrale oppgaver er drift og modernisering av Stortingets bygninger og systemer og formidling av kunnskap om Stortinget og folkestyret. I 2019 besluttet Stortingets presidentskap å gi Stortingets administrasjon ansvar for å gjennomføre utgivelsen av en trykt samling av Norges lover.
Ettersom sikkerhetsloven har begrenset anvendelse for Stortinget og dets organer er Stortingets administrasjon tillagt rollen som klareringsmyndighet.

Historikk

Stortingets administrasjon var tidligere kalt Stortingets kontor, og var ledet av Stortingets kontorsjef. Kontorsjefen og noen få funksjonærer holdt til i Stortingsbygningen fast, også mellom sesjonene. Mens Stortinget var samlet ble arbeidsstyrken mangedoblet, og i 1914 var det 48 funksjonærer som bisto med saksforberedelser, møteavvikling og drift.
Kontorsjefen var både ekspedisjonssjef, sekretær for presidentskapet og Stortingets arkivar. Kontoret hadde ansvar for å ekspedere alle dokumenter til Stortinget, lese korrektur på Stortingstidende og komitéinnstillingene, samt trykke og innbinde Stortingsforhandlinger.
Referentene utgjorde den største gruppen: I 1914 var det ansatt 16 stenografer, tre revisorer og en referentsjef.
Ei selsom sjappe

Episoder

Det har blitt laget tre sesonger av Ei selsom sjappe, hver med seks episoder. Moran har sagt at det ikke vil komme noen flere episoder.
Mount Keohane

Mount Keohane er et fjell like nordvest for Lake Fryxell, med en høyde opp mot 1 250 moh mellom Canadabreen og Huey Gully på nordsiden av Taylor Valley i Victoria Land. Det fikk navn i 1997 av Advisory Committee on Antarctic Names (US-ACAN) etter kvartermester Patrick Keohane i Royal Navy som deltok på Terra Nova-ekspedisjonen, 1910-13. Keohane deltok i støttegruppen til Robert F. Scott og nådde Upperbreen Depot ved Beardmorebreen (85°07'S, 163°04'Ø) før han vendte tilbake til hovedbasen ved Cape Evans.
Standard trykk og temperatur

Standard trykk og temperatur (engelsk standard temperature and pressure, STP), også kjent som standardbetingelser, er et sett av standardiserte betingelser for eksperimentelle målinger som muliggjør meningsfull sammenligning av måledata.
Det finnes en rekke ulike definisjoner for standard trykk og temperatur i bruk. De fleste bruker et trykk rundt atmosfæretrykket ved havoverfalten og en temperatur lik null grader celsius eller rundt «romtemperatur». Innen kjemi generelt er den mest autoritative definisjonen gitt av IUPAC som temperatur lik null grader celsius (273,15 K) og trykk lik 100 kPa (0.986 standardatmosfærer). Før 1982 anbefalte de trykk lik én standardatmosfære (101.325 kPa) og denne definisjonen er fortsatt i bruk. For naturgass brukes typisk 101,325 kPa og 15 °C som definert i ISO 13443. Det finnes også definisjoner som bruker romtemperatur, definert som enten 20 °C eller 25 °C, av praktiske årsaker.